TEAMG วิ่ง 3 วันพุ่ง 20% ลุ้นคว้างานใหม่รับ “เปิดเมือง” หนุนแบ็กล็อกเข้าเป้า 4 พันลบ.
TEAMG แรลลี่ยาว 3 วันราคาพุ่ง 20% ลุ้นคว้างานรัฐ-เอกชนใหม่รับ “เปิดเมือง” – สถานการณ์โควิดคลี่คลาย หนุนแบ็กล็อกปีนี้เข้าเป้า 4 พันลบ.
TEAMG แรลลี่ยาว 3 วันราคาพุ่ง 20% ลุ้นคว้างานรัฐ-เอกชนใหม่รับ “เปิดเมือง” – สถานการณ์โควิดคลี่คลาย หนุนแบ็กล็อกปีนี้เข้าเป้า 4 พันลบ.
26 พ.ค. 2565

ผู้สื่อข่าวรายงานว่า ราคาหุ้นบริษัท ทีม คอนซัลติ้ง เอนจิเนียริ่ง แอนด์ แมเนจเมนท์ จำกัด (มหาชน) หรือ TEAMG ณ เวลา 10:02 น. อยู่ที่ระดับ 10.90 บาท บวก 0.20 บาท หรือ 1.87% สูงสุดที่ระดับ 11.00 บาท ต่ำสุดที่ระดับ 10.80 บาท ด้วยมูลค่าการซื้อขาย 60.89 ล้านบาท

ทั้งนี้ ราคาหุ้น TEAMG ปรับตัวเพิ่มขึ้นต่อเนื่องเป็นวันที่ 3 นับตั้งแต่ราคาปิดที่ระดับ 9.10 บาท เมื่อวันที่ 23 พฤษภาคม 2565 คิดเป็นการปรับตัวขึ้นมา 1.80 บาท หรือราว 20% จากราคาปัจจุบัน
โดยก่อนหน้านี้ นายอภิชาติ สระมูล ประธานเจ้าหน้าที่บริหาร TEAMG กล่าวว่า หลังจากสถานการณ์การแพร่ระบาดของโควิด-19 ที่คลี่คลายลงประกอบกับการเปิดประเทศ ทำให้การดำเนินงานต่างๆ ในโครงการภาครัฐและเอกชนเริ่มกลับมาฟื้นตัว ส่งผลให้บริษัทสามารถรับงานได้เพิ่มมากขึ้น
รวมถึงงานในต่างประเทศที่เริ่มกลับมามีรายได้หลังจากชะลอไปในช่วงปีที่ผ่านมา ทำให้บริษัทมีงานในมือ (Backlog)กว่า 3,750 ล้านบาท รวมทั้งในปี 2565 ยังมีโอกาสงานสาธารณูปโภคขนาดใหญ่อีกหลายโครงการ จึงมีโอกาสที่ Backlog จะแตะ 4,000 ล้านบาทได้ในปีนี้
สำหรับผลการดำเนินงานสำหรับไตรมาส 1/2565 บริษัทมีรายได้รวม 417.02 ล้านบาท เพิ่มขึ้น 20.61 ล้านบาท หรือ 5.2% เมื่อเทียบกับช่วงเดียวกันของปีก่อน จากการรับรู้รายได้จากโครงการภาคเอกชน รวมถึงการกลับมาได้รับงานโครงการต่างประเทศช่วงปลายปี 2564 หลังจากสถานการณ์การแพร่ระบาดโควิด-19 คลี่คลาย และมีกำไรสุทธิอยู่ที่ 18.34 ล้านบาท
ทั้งนี้ เมื่อเทียบกับช่วงเดียวกันของปีก่อน บริษัทมีรายได้จากการขายและให้บริการ อยู่ที่ 413.54 ล้านบาท เพิ่มขึ้น 24.66 ล้านบาท หรือ 6.3% แบ่งเป็นรายได้จากโครงการเอกชน 122.13 ล้านบาท เพิ่มขึ้น 3.27 ล้านบาท คิดเป็นเพิ่มขึ้น 3% ซึ่งเป็นการรับรู้รายได้อย่างต่อเนื่อง รวมถึงรายได้จากโครงการต่างประเทศอยู่ที่ 31.78 ล้านบาท เพิ่มขึ้น 1.46 ล้านบาท หรือ 6% จากการการให้บริการ
ด้านโครงการศึกษาและออกแบบขนาดใหญ่ใน สปป.ลาวเมื่อช่วงปลายปีที่ผ่านมา และรายได้ในส่วนของธุรกิจเกี่ยวเนื่องปรับตัวค่อนข้างสูง รายได้อยู่ที่ 48 ล้านบาท เพิ่มขึ้น 29 ล้านบาท หรือ 153 % จากรายได้จากงานบริการธุรกิจที่เกี่ยวเนื่องและรายได้จากการขายของโครงการลงทุน
ขณะที่รายได้จากโครงการภาครัฐ อยู่ที่ 211.62 ล้านบาท ปรับลดลง เนื่องจากโครงการขนาดใหญ่ของภาครัฐมีความล่าช้า ขณะที่ต้นทุนการขายและให้บริการเพิ่มขึ้นอยู่ที่ 319.48 ล้านบาท เพิ่มขึ้น 10.9% ซึ่งเป็นการปรับตัวสูงขึ้นตามรายได้ที่เพิ่มขึ้น เมื่อเทียบกับช่วงไตรมาสเดียวกันของปีก่อน
“ในช่วงสถานการณ์โควิดที่ผ่านมา บริษัทต้องปรับแนวทางการบริหารจัดการที่เหมาะสม เพื่อให้การดำเนินงานยังคงเป็นไปตามแผนที่วางไว้ และเน้นความร่วมมือกับพันธมิตรทางธุรกิจเพิ่มโอกาสการได้งาน เพื่อสร้างการเติบโตให้กับบริษัทอย่างต่อเนื่อง” นายอภิชาติ กล่าว